Kibar 77: B ka sak n wõgemd ye
YÃMB ket n tẽra a Daniɛll zo-rãmb a tãab nins sẽn da naag-a n zãgs tɩ b kõn dɩ na-yirã rɩɩbã yell bɩ? Babilon nebã pʋd-b lame t’a Sadrak, a Mesak la a Abɛdnego. Ges-y foto wã. B pa sak n na n wõgemd bõn-naandg ning sẽn yaa wokã taoor wa neb a taabã ye. Yãmb mii sẽn yaa bũmb ning yĩng bɩ? D karem tɩ d na bãnge.
Yãmb ket n tẽrã noy piig nins a Zeova sẽn da gʋlsã yell bɩ? Pipi noorã yeta woto: ‘Ra pʋʋs wẽnnaam dãmb a taab ye, sã n ka maam bala.’ Yaa a Sadrak, a Mesak la a Abɛdnego sẽn dat n sak no-kãngã wã yĩng la b sẽn pa wõgemdã. B tũu no-kãngã, baa ne a tũubã sẽn da pa nana wã.
Babilon naab a Nebukadnezaar boola tẽngã nin-kãsemsã fãa tɩ b wa wõgemd n pʋʋs bõn-naandg ning a sẽn kɩt tɩ b maanã. A yeela nebã yaa: ‘Yãmb sã n wʋm bard la wɩɩs peebgo, la kʋn ne pendes la ruuds wẽebo, ne tõn-tõog peebg la yʋʋm teed buud fãa rãamde, bɩ y wõgemd n waoog sãnem bõn-naandgã. La ned ninga sẽn ka sak n wõgemd n pʋʋs-a, b na n lob-a-la wʋng sẽn wɩng wʋsg pʋgẽ.’ Nebã fãa sakame la a Sadrak, a Mesak ne a Abɛdnego pa sak ye.
B sẽn wa n yeel naab a Nebukadnezaar t’a Sadrak, a Mesak la a Abɛdnego pa sak n wõgemdã, a sũurã yika wʋsg ne-ba. A kɩtame tɩ b tall-b n wa yẽ taoore. A pa sɩbg-b zĩig pʋgẽ ye. A yeel-b lame tɩ b lebg n kẽng n tɩ wõgemd tɩ nan ket n maasa. La kom-bɩɩs a tãabã teega a Zeova. B yeela a Nebukadnezaar yaa: ‘Tõnd Wẽnnaamã tõnd sẽn waoogdã na n fãaga tõndo. La baa a sã n ka fãag-do, bɩ y bãng tɩ tõnd ka na n wõgemd sãnem bõn-naandg ningã yãmb sẽn luglã taoor ye.’
A Nebukadnezaar sẽn wʋm gom-kãensã wã, a sũurã maneg n puugame n paase. Wʋng n da pẽ be t’a yeel tɩ b wɩng wʋngã naoor a yopoe n yɩɩd b sẽn da mi n wɩngd-a to-to wã. Rẽ poore, a kɩtame tɩ sodaas sẽn tar pãng wʋsg sẽb a Sadrak, a Mesak la a Abɛdnego n lob wʋngã pʋgẽ. La wʋngã ra wɩnga wʋsg hal tɩ bugmã walem kʋ sodaasã. La bõe n paam a Sadrak ne a Mesak la a Abɛdnego, b sẽn lob-b bugmã pʋgẽ wã?
Rĩmã gesa wʋngã pʋgẽ, la a sẽn yã bũmb ningã yɛɛs-a-la wʋsgo. A soka nebã yaa: ‘Ka neb a tãab la tõnd sẽn sẽb n lob bugmẽ wã wɛ?’
Tɩ nebã leok tɩ n-ye.
La a yeelame yaa: ‘Mam nee neb a naas sẽn kẽnd bugmã pʋgẽ, tɩ bũmb ka sẽb-ba, la bugmã me ka rɩt-b ye. La naas-n-soabã wẽnda malɛka.’ Rĩmã kolga wʋngã noor n yeel yaa: ‘Sadrak, Mesak, Abɛdnego! Yãmb yaa Wẽnnaam sẽn ka to wã sõgen dãmba. Yi-y n wa-y ka.’
A Sadrak ne a Mesak la a Abɛdnego yii bugmã pʋgẽ, la nebã fãa yãame tɩ baa fʋɩ ka maan-b ye. Rĩmã yeelame yaa: ‘Bɩ a Sadrak ne a Mesak la a Abɛdnego Wẽnnaamã paam pẽgre. A tʋma a malɛkã t’a wa fãag-ba, bala b ka sak n wõgemd n waoog wẽnnaam a to tɩ ka bãmb Wẽnnaamã ye.’
Kiba-kãngã wilgdame tɩ d segd n saka a Zeova wakat fãa.
Yikri 20:3; Daniɛll 3:1-30.
Sogsgo
- No-bʋg la Babilon rĩm a Nebukadnezaar kõ nin-buiidã?
- Bõe yĩng t’a Daniɛll zo-rãmb a tãabã pa sak n wõgemd sãnem bõn-naandgã taoore?
- A Nebukadnezaar sẽn wa n le yeel Hebre kom-bɩɩs a tãabã tɩ b wõgemd bõn-naandgã taoorã, wãn to la b wilg tɩ b teega a Zeova?
- A Nebukadnezaar yeela a nebã tɩ b maan a Sadrak, a Mesak, la a Abɛdnego bõe?
- A Nebukadnezaar sẽn ges wʋngã pʋgẽ wã, a yãa bõe?
- Bõe yĩng tɩ rĩma pẽg a Sadrak, a Mesak, la a Abɛdnego Wẽnnaamã, la mak-sõng bʋg la bãmbã b tãabã kõt tõndo?
Sogsg a taaba
- Karm-y Daniɛll 3:1-30.
B sã n wa rat tɩ Wẽnnaam sõgen dãmbã kɩɩs Wẽnnaam, hebre kom-bɩɩs a tãabã manesem bʋg la b segd n talle? (Dan. 3:17, 18; Mat. 10:28; Rom 14:7, 8)
Wãn to la Wẽnnaam wilg a Nebukadnezaar yam? (Dan. 3:28, 29; 4:31, 32)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn